প্রশ্ন (৬/৬) : মানুষের আমলনামা লেখক ফেরেশতার সংখ্যা কতজন? তারা কোথায় থাকেন? তাদের কি পরিবর্তন হয়, না তারা মৃত্যু পর্যন্ত নির্ধারিত থাকেন।  -আব্দুল মতীন  ভবানীগঞ্জ, বাগমারা, রাজশাহী।  উত্তর : আদম সন্তানের আমল লিপিবদ্ধ করার জন্য দুজন ফেরেশতা নির্ধারিত থাকেন, যারা মানুষের ডানে ও বামে অবস্থান করেন। আল্লাহ বলেন, যখন দুই ফেরেশতা ডানে ও বামে বসে তার কর্ম লিপিবদ্ধ করে (ক্বাফ ১৭)। ডান দিকের ফেরেশতা সৎ আমল ও বাম দিকের ফেরেশতা গোনাহ লিপিবদ্ধ করে থাকেন (কুরতুবী, তাফসীর ইবনে কাছীর)। ফেরেশতাদ্বয় সর্বাবস্থায় মানুষের পাশে থাকেন, কেবল প্রস্রাব-পায়খানা, স্ত্রী সহবাস ও গোসলের সময় তারা দূরে সরে থাকেন বলে যে হাদীছ প্রচলিত আছে, তা খুবই দুর্বল  (ضعيف جدًا)   (সিলসিলাযঈফাহহা/২২৪৩)। তবে আল্লাহ লজ্জাশীলতাকে ভালবাসেন। তাই এসব সময়ে পর্দা করার নির্দেশ রয়েছে (আবুদাঊদ, নাসাঈ, মিশকাতহা/৪৪৭)। দূরে থাকার অর্থ এটা নয় যে, ফেরেশতারা অগোচরে থাকেন। বরং আল্লাহ বলেন, মানুষ যে কথাই উচ্চারণ করে তা লিপিবদ্ধ করার জন্য তৎপর প্রহরী সর্বদা তার নিকটে থাকে (ক্বাফ ১৮)। অন্যত্র তিনি বলেন, অবশ্যই তোমাদের উপর রয়েছে তত্ত্বাবধায়কগণ। সম্মানিত লেখকবৃন্দ। তারা সবকিছু অবগত হন, যা তোমরা কর (ইনফিত্বার ১০-১২)। এক্ষণে ঐ ফেরেশতাগণের পরিবর্তন হয়, না একই ফেরেশতা স্থায়ীভাবে থাকেন, সে বিষয়ে স্পষ্ট কিছু জানা যায় না।